पाएं अपने शहर की ताज़ा ख़बरें और फ्री ई-पेपरडाउनलोड करें
मुरैना में चालान कटने के बाद कोरोना नहीं होगा। चौंकिए मत, यह हम नहीं कह रहे, सरकारी अधिकारियों का तो यहां यही मानना है। जी हां, यह गारंटी कोरोना गाइडलाइन का पालन कराने वाले अफसरों की है। शायद यही वजह है कि बस में 10 की जगह सवार 50 बारातियों को 500 रुपए चालान काट कर जाने दिया गया। अगर ऐसा नहीं होता तो उन्हें गांव लौटाना चाहिए था। लेकिन अधिकारियों की मेहरबानी से वे सभी शादी में शामिल होने निकल गए।
शुक्रवार को 50 बारातियों को लेकर बस विजयपुर से मुरैना जा रही थी। रास्ते में सबलगढ़ में जैसे ही बस पहुंची तो वहां मौजूद पुलिस ने तुरंत बस को रुकवा लिया। मौके पर मौजूद नायब तहसीलदार प्रदीप केन ने देखा तो बस में 50 बाराती शामिल थे। इस बस को तुरंत जब्त करना चाहिए था, लेकिन ऐसा न करते हुए नायब तहसीलदार ने केवल 500 रुपए का चालान काट कर बारातियों सहित बस को जाने दिया।
सबसे अहम बात यह है कि नायब तहसीलदार ने इस बात का भी पता नहीं किया कि बस बारातियों को लेकर मुरैना किस जगह शादी में जा रही थी। नियमानुसार जब पूरे जिले में शादी में केवल वर व वधु पक्ष की तरफ से कुल 20 लोगों की अनुमति है तो 50 बाराती जिस शादी में पहुंचे वहां कलेक्टर गाइडलाइन का उल्लंघन हुआ होगा। लेकिन इन सब बातों से बेखबर नायब तहसीलदार प्रदीप केन ने केवल खानापूर्ति करते हुए मात्र 500 रुपए का चालान काटा।
नियमानुसार बस संचालक के खिलाफ कार्रवाई करनी चाहिए था। जिला प्रशासन को जहां शादी हो रही थी, वहां भी जांच करनी चाहिए थी। लेकिन कोई झांकने तक नहीं गया। इस प्रकार देखा जाए तो शासन कोरोना की चेन को तोड़ने के लिए नियम तो बना रहा है। लेकिन उसके ही अधिकारी इनका पालन सही तरीके से नहीं कर रहे हैं, जिससे यह चेन टूटने में नही आ रही है।
केन्द्रीय मंत्री को दिया जा रहा धोखा
आपदा प्रबंधन की बैठक में केन्द्रीय मंत्री नरेन्द्र सिंह तोमर ने शादियों में वर व वधु दोनों पक्षों की तरफ से कुल 20 लोगों की पाबंदी इसिलए लगाई थी, जिससे कोरोना संक्रमण की चेन को तोड़ा जा सके। उन्हें मुरैना जिला प्रशासन पर पूरी तरह से विश्वास था कि उनके आदेश का कड़ाई से पालन किया जाएगा। लेकिन यहां तो उलटा हो रहा है। जिला प्रशासन गाइडलाइन तो जारी कर रहा है लेकिन उसका पालन कड़ाई से नहीं करा पा रहा है। लिहाजा इस प्रकार देखा जाए तो जिला प्रशासन केन्द्रीय मंत्री के आदेशों का पालन न कराकर उन्हें धोखे में रखे हुए है।
क्या कहना है नायब तहसीलदार का
बस में 20 से 25 बाराती ही बैठे थे। वह बाराती मुंह पर मास्क नहीं लगाए थे, इसलिए 500 रुपए का मामूली चालान करके बस को जाने दिया गया।
प्रदीप केन, नायब तहसीलदार
मामले की जानकारी लेकर करूंगा कार्यवाही
मुझे मामले की जानकारी नहीं है। अगर इस मामले में लापरवाही हुई है तो संबंधित अधिकारी के खिलाफ कार्रवाई की जाएगी।
नरोत्तम भार्गव, एडिशनल कलेक्टर, मुरैना
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva mai_Deva hin_Deva hin_Deva kas_Deva zho_Hant eng_Latn